BRANDPUNT: Conrad Brand kyk na die weer en die voorspelling van verseggende hitte wat voorlê.
Na die lieflike weer die afgelope twee weke en my onvermoë om enigsins daarvan gebruik te maak, was ek dus vandag glad nie verras om weer met reën begroet te word nie. Die Paashaas het mos my familie met verkoue in plaas van Paaseiers op "April Fool's day" verras — die Aap!
My skok kom toe eintlik later toe ek, soos mens mos meeste van die tyd hier na die weer verwys, 'n Engelse kollega vra wat sy van die sterk reen dink wat tans val, en die vooruitsig van 'n baie nat week wat voorlê? Haar antwoord aan my was, "Well it is about time! We haven't had rain for weeks!" Dit is nadat daar vanaf orals geskrou is, "Waar is die Lente dan? Dit is April
en kyk hoe lyk die weer. Dit sneeu hier!" 'n Vriendin van my in Northumbria was byvoorbeeld tot laasweek ingesneeu, met pype wat links en regs bars van die ysige koue.
Vanoggend, na my klaaglied oor die verkou wat my so teister en die onnosele Paashaas met sy truuks, kry ek nuus van hoop vanaf 'n vriend uit Ierland. 'n Bekende en akkurate weervoorspeller (as mens ooit so iets kry) in Nieu Zeeland het glo aan die begin van die jaar voorspel dat Ierland 'n baie warm Somer gaan geniet! Wel, ek reken indien Ierland, wat definitief meer getoets word met slegte weer, 'n warm Somer verwag, sal Engeland seker 'n paar grade temperatuur daarby kan las.
Meneer Ken Ring wat van die Maan, Son en Getye gebruik maak om sy langtermyn voorspellings te maak, en wat die Ierse Arktiese Winter laasjaar korrek voorspel het, het met sy ses-maandse voorspelling die volgende genoem:
1) Met die triestige Desember 2012 toestande wat vir die eerste 3 maande van die jaar sal voortduur, verwag hy 'n baie nat Lente.
2) Hy voorspel ook 'n hittegolf, wat soos hy sê, 'reminiscent of the Mediterranean-style temperatures of 1995', sal wees, met drie grootliks droë maande.
3) In Julie voorspel Mr Ring tropiese omstandinghede met die kwik wat tot 30 grade sal kruip, droogte-toestande vir Augustus, wat deur 'n soel September gevolg sal word.
So daar het julle dit nou, uit 'n kenner se mond — Goeie warm weer is oppad.
Ek hoef dus nie meer vir lank senuagtig oggende en saans die lug dop te hou vir ons eenvoudige, maar akkurate toets nie; Dié van, "a Red sky in the morning is a shepherd's warning, of "a Red sky at night is a shepherd's delight" Ek kry sommer so 'n warm gevoel oor my (ek hoop nie dis koors nie) vir die vooruitsig vir 'n lekker warm Somer saam met vriende om die vuur, of lui-lekker koel aande buite in die tuin, germoedsrus, die Somer is oppad!
My eie voorspelling en wees tog gewaarsku; was jou kar sommer nou al en vang die reën, want nog voor die sneeu in Northumbria verdwyn en die laaste 'April-reën' val, verwag ek weer met skok die aankondiging van Droogte. Ja, dit sal weer wees van die natste in jare tot die droogste ooit. Wanneer gaan ons leer om die bron van alle lewe, meer kosbaar te hanteer?